Mgr. **Juraj Hipš** (\* 1976, Bratislava) je slovenský pedagóg, aktivista v oblasti vzdelávania a metodiky výučby a politik. Založil mimovládnu organizáciu CEEV Živica, pod ktorej hlavičkou rozbehol viacero vzdelávacích programov (Sokratov inštitút, Komenského inštitút). V roku 2019 ukončil pôsobenie ako riaditeľ organizácie Živica a vstúpil do politiky ako hlavný odborník na školstvo strany SPOLU – občianska demokracia. V období od apríla 2020 do augusta 2021 bol aj jej predsedom.

Životopis
---------

V roku 1999 absolvoval magisterské štúdium filozofie a estetiky na Filozofickej fakulte Univerzity Komenského. Pôsobil ako učiteľ na Strednej škole úžitkového výtvarníctva a na gymnáziu v Bratislave.

### Pôsobenie v neziskových organizáciach

V rokoch 1997 – 2000 spolupracoval s Matúšom Ritomským na projekte Anarchistickej Asociácie, neskôr premenovanej na Slobodnú Alternatívu. Neskôr sa vyjadril že pokiaľ ide o ideu anarchizmu, dnes sa k nej už nehlási.

V roku 2000 založil Centrum environmentálnej a etickej výchovy Živica a pôsobil ako jeho riaditeľ do roku 2019. Založil program pre nadaných mladých ľudí Sokratov inštitút, ktorý získal viacero ocenení vrátane medzinárodnej ceny GENE Award. Pod hlavičkou Živice neskôr vznikol program pre učiteľov pod názvom Komenského inštitút, ktorý bol v roku 2017 zaradený medzinárodnou organizáciou Varkey Foundation medzi štyri najinšpiratívnejšie programy na podporu učiteľov na svete.

V roku 2018 stál Juraj Hipš pri zrode ceny *Učiteľ Slovenska*, ktorá oceňuje prácu kvalitných pedagógov a je súčasťou prestížneho medzinárodného ocenenia Global Teacher Prize. Spoluzakladal prvú komunitnú školu na Zaježovských lazoch, ktorú vychodili aj jeho dcéry. Vybudoval *Vzdelávacie centrum Zaježová*.

V roku 2017 za svoju prácu v oblasti školstva získal Cenu MOST za dlhodobý prínos vo vzdelávaní. Nadácia Orange mu udelila Cenu za občiansku angažovanosť. Ashoka Foundation a Nadácia Pontis ho zaradili medzi významných sociálnych inovátorov Slovenska.

### Vzdelávací aktivista a autor odborných článkov

Juraj Hipš je autorom viacerých metodických príručiek pre učiteľov a mnohých článkov. Publikoval najmä blogy na portáli SME a online portáloch Čierna labuť a Eduworld. Odhalil viaceré prípady neefektívneho nakladania s financiami v rezorte školstva.

V roku 2019 priniesol nové informácie o kauze okolo firiem AGEMSOFT a Atos IT Solutions and Services, ktoré získali priamym zadaním bez súťaže od Ministerstva školstva SR zákazku na Centrálne úložisko digitálneho edukačného obsahu (CUDEO) v sume 19 775 659,20 €. Začiatkom júla 2019 upozornil na plán Ministerstva školstva SR investovať do programov na zvýšenie finančnej gramotnosti vo výške 14 998 826,50 €, predloženého bez súťaže a diskusie, a na duplicitné aktivity, ktoré už boli realizované a existujú k nim relevantné výstupy od organizácií ako Junior Achievement Slovensko a Nadácia Slovenskej sporiteľne.

### Pôsobenie v politike

V roku 2019 vstúpil do novej strany SPOLU – občianska demokracia ako odborník na školstvo. V parlamentných voľbách v roku 2020 kandidoval za koalíciu PS/SPOLU z 11. miesta kandidátnej listiny. Po neúspechu koalície Progresívne Slovensko a SPOLU – občianska demokracia vo voľbách do NR SR 29. februára 2020, kandidoval z pozície člena predsedníctva strany na pozíciu predsedu strany SPOLU potom, čo vtedajší predseda Miroslav Beblavý oznámil svoj odchod z politiky. Na online sneme v sobotu 25. apríla 2020 získal 144 hlasov delegátov a stal sa predsedom strany. Protikandidátom na pozíciu predsedu strany mu bol bývalý generál Pavel Macko, taktiež člen predsedníctva, ktorý získal 112 hlasov.

V auguste 2021 z funkcie predsedu SPOLU odstúpil s ambíciou obhájiť na septembrovom sneme víziu o zlúčení strany s hnutím Progresívne Slovensko. Na predsednícky post však delegáti zvolili Miroslava Kollára, ktorý myšlienku spájania sa s PS považoval za náhly obrat. Získal 98 hlasov, Hipš získal 62. Delegáti zároveň hlasovaním odmietli spájanie s PS v pomere 34 hlasov za a 73 proti spájaniu.

Osobný život
------------

S rodinou žije na Zaježovských lazoch, v okrese Zvolen. Jeho manželka je psychologička a lektorka Zuzana Labašová. Majú tri deti.

Žijú alternatívnym spôsobom, v domácnosti nemajú televízor, mikrovlnku ani umývačku, snažia sa o minimalizmus. Podľa slov manželky Juraj Hipš považuje cestovanie za zbytočný luxus a udržuje rodinu v tom, že príliš necestujú.

Referencie
----------

1. ↑  TASR. Aktivista Hipš vstúpil do strany Spolu, bude sa venovať školstvu. *sme.sk* (Bratislava: Petit Press), 2019-05-02. Dostupné online [cit. 2019-09-04]. ISSN 1335-4418.
2. 1 2 3   *Juraj Hipš vstúpil do SPOLU – občianskej demokracie, chce pomôcť zanedbanému školstvu* [online]. Bratislava: SPOLU – občianska demokracia, 2019-05-02, [cit. 2019-09-04]. Dostupné online.
3. ↑  Juraj Hipš. In:  *Osoby, ktoré získali titul na UK* [online]. Bratislava: Univerzita Komenského, [cit. 2019-09-04]. Dostupné online. Archivované 2021-02-05 z originálu.
4. ↑  RITOMSKÝ, Matúš. *Juraj Hipš: Prežívať slobodu ducha vo svojom vnútri* [online]. kruhzivota.sk, [cit. 2021-06-16]. Dostupné online.
5. ↑  TASR. Vzdelávacie projekty Živice získali európske ocenenie. *teraz.sk* (Bratislava: TASR), 2017-10-14. Dostupné online [cit. 2019-11-06].
6. ↑  TASR. V ťažkých podmienkach vyrastajú aj super učitelia. *sme.sk* (Bratislava: Petit Press), 2019-03-12. Dostupné online [cit. 2019-11-06]. ISSN 1335-4418.
7. ↑   *Cena Most 2017* [online]. Bratislava: Rada mládeže Slovenska, [cit. 2019-11-06]. Dostupné online.
8. ↑   *Mapa sociálnych inovátorov* [online]. Bratislava: Nadácia Pontis, 2016, [cit. 2019-11-06]. Dostupné online.
9. ↑  Hipš, Juraj, 1976- In:  *Online katalóg : [monografie]* [online]. Martin: Slovenská národná knižnica, [cit. 2019-10-05]. Dostupné online.
10. ↑   *Výchova k tolerancii hrou* [online]. pdcs.sk, [cit. 2019-09-04]. Dostupné online. Archivované 2019-09-04 z originálu. (po anglicky)
11. ↑  HIPŠ, Juraj. *Metodická príručka pre školy – Program Zelená škola* [online]. Kancelária programu Zelená škola, 2011, [cit. 2019-09-09]. Dostupné online. Archivované 2019-09-04 z originálu.
12. ↑  HIPŠ, Juraj. Učitelia dostanú od Ministerstva školstva darček za 19 miliónov. Poteší ich?. *blog.sme.sk* (Bratislava: Petit Press), 2019-08-23. Dostupné online [cit. 2019-09-04].
13. ↑  HIPŠ, Juraj. Ako rozflákať 15 miliónov v školstve. *blog.sme.sk* (Bratislava: Petit Press), 2019-06-11. Dostupné online [cit. 2019-09-04].
14. ↑  HIPŠ, Juraj. *Juraj Hipš* [online]. Juraj Hipš, [cit. 2019-09-04]. Dostupné online. Archivované 2020-08-15 z originálu.
15. ↑   *O mne* [online]. jurajhips.sk, [cit. 2019-11-06]. Dostupné online. Archivované 2020-08-15 z originálu.
16. ↑  SLIZ, Martin. Voľby 2020: Kandidáti do Národnej rady, ktorých už predstavili strany. *Aktuality.sk* (Bratislava: Ringier Axel Springer Slovakia), 2019-12-02. Dostupné online [cit. 2019-12-10].
17. ↑  TASR. Novým predsedom strany Spolu sa stal Juraj Hipš. *Aktuality.sk* (Bratislava: Ringier Axel Springer Slovakia), 2020-04-25. Dostupné online [cit. 2021-09-29].
18. ↑  TASR. Šéf Spolu odstúpil, stranu chce spájať s progresívcami. *Aktuality.sk* (Bratislava: Ringier Axel Springer Slovakia), 2021-08-19. Dostupné online [cit. 2021-08-19].
19. ↑  TASR; SITA. Novým predsedom strany Spolu je Miroslav Kollár, spojenie s PS nebude. *sme.sk* (Bratislava: Petit Press), 2021-09-25. Dostupné online [cit. 2021-09-29]. ISSN 1335-4418.
20. ↑  BARÁT, Andrej. Sú naj učitelia iba v Dubaji? Nie, sú všade, len ich nechválime. *pravda.sk* (Bratislava: Perex), 2018-06-05. Dostupné online [cit. 2019-10-05]. ISSN 1336-197X.
21. ↑  BACHÁROVÁ, Gabriela. Zuzana Labašová zo zaježovských lazov: „Žiť skromne je obrovský luxus.". *pravda.sk* (Bratislava: Perex), 2020-12-13. Dostupné online [cit. 2021-06-16]. ISSN 1336-197X.

Iné projekty
------------

Commons
* Spolupracuj na Commons Commons ponúka multimediálne súbory na tému **Juraj Hipš**

Externé odkazy
--------------

* jurajhips.sk Archivované 2020-08-15 na Wayback Machine – predvolebná stránka
* uceniejeradost.sk
* Blog Juraja Hipša na portáli SME.sk
* Články Juraja Hipša na portáli Čierna labuť
* Publikácie Juraja Hipša v súbornom katalógu Slovenskej národnej knižnice
* Dieťa má dostať dobré vzdelanie, neriešme, či liberálne alebo konzervatívne – rozhovor v denníku Postoj (2019)

Autoritné údaje: * SNK: 153310
* VIAF: 211156563459223240887